CELEX: 32022D0644
Language: sk
Date: 2022-04-12 00:00:00
Title: Rozhodnutie Rady (EÚ) 2022/644 z 12. apríla 2022 o pozícii, ktorá sa má v mene Európskej únie prijať vo Výbore Medzinárodnej námornej organizácie pre námornú bezpečnosť počas svojho 105. zasadnutia a vo Výbore Medzinárodnej námornej organizácie pre uľahčenie medzinárodnej námornej dopravy počas svojho 46. zasadnutia, pokiaľ ide o prijatie zmien rezolúcií o výkonnostných normách pre zariadenia používané v globálnom námornom núdzovom a bezpečnostnom systéme, ako aj prijatie zmien prílohy k Dohovoru o uľahčení medzinárodnej námornej dopravy (FAL)

20.4.2022   
               
               
                  SK
               
               
                  Úradný vestník Európskej únie
               
               
                  L 118/55
               
            
         ROZHODNUTIE RADY (EÚ) 2022/644
         z 12. apríla 2022
         o pozícii, ktorá sa má v mene Európskej únie prijať vo Výbore Medzinárodnej námornej organizácie pre námornú bezpečnosť počas svojho 105. zasadnutia a vo Výbore Medzinárodnej námornej organizácie pre uľahčenie medzinárodnej námornej dopravy počas svojho 46. zasadnutia, pokiaľ ide o prijatie zmien rezolúcií o výkonnostných normách pre zariadenia používané v globálnom námornom núdzovom a bezpečnostnom systéme, ako aj prijatie zmien prílohy k Dohovoru o uľahčení medzinárodnej námornej dopravy (FAL)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Cieľom činnosti Únie v odvetví námornej dopravy by malo byť zlepšovanie námornej bezpečnosti a ochrana morského prostredia a ľudského zdravia.
                  
               
                     (2)
                  
                  
                     Očakáva sa, že Výbor Medzinárodnej námornej organizácie (IMO) pre námornú bezpečnosť na svojom 105. zasadnutí (ďalej len „MSC 105“), ktoré sa bude konať od 20. do 29. apríla 2022, prijme zmeny rezolúcií o výkonnostných normách, pokiaľ ide o používané zariadenia s cieľom zohľadniť modernizáciu globálneho námorného núdzového a bezpečnostného systému (GMDSS). Ide o rezolúcie A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) a A.811(19).
                  
               
                     (3)
                  
                  
                     Očakáva sa, že Výbor IMO pre uľahčenie medzinárodnej námornej dopravy na svojom 46. zasadnutí (ďalej len „FAL 46“), ktoré sa bude konať od 9. do 13. mája 2022, prijme zmeny prílohy k Dohovoru o uľahčení medzinárodnej námornej dopravy (ďalej len „dohovor FAL“).
                  
               
                     (4)
                  
                  
                     Je vhodné stanoviť pozíciu, ktorá sa má prijať v mene Únie na MSC 105, keďže rezolúcie Výboru pre námornú bezpečnosť o výkonnostných normách môžu rozhodujúcim spôsobom môžu ovplyvniť obsah práva Únie, konkrétne smernice Európskeho parlamentu a Rady 2014/90/EÚ (1).
                  
               
                     (5)
                  
                  
                     Prijatím zmien rezolúcií Výboru pre námornú bezpečnosť o výkonnostných normách by sa zlepšili predtým prijaté výkonnostné normy, pokiaľ ide o zariadenia s cieľom zohľadniť modernizáciu GMDSS. Únia by mala preto podporiť prijatie zmien rezolúcií Výboru pre námornú bezpečnosť.
                  
               
                     (6)
                  
                  
                     Je vhodné stanoviť pozíciu, ktorá sa má prijať v mene Únie počas 46. zasadnutia Výboru pre uľahčenie medzinárodnej námornej dopravy, keďže plánované zmeny prílohy k dohovoru FAL môžu rozhodujúcim spôsobom ovplyvniť obsah práva Únie, konkrétne smernicu Európskeho parlamentu a Rady 2010/65/EÚ (2) a od 15. augusta 2025 nariadenie Európskeho parlamentu a Rady (EÚ) 2019/1239 (3).
                  
               
                     (7)
                  
                  
                     Zmeny prílohy k dohovoru FAL by priblížili uvedenú prílohu k požiadavkám nariadenia (EÚ) 2019/1239 a dohodnutým obchodným pravidlám na vykonávanie uvedeného nariadenia, a to tak, že stanovením povinnosti elektronického prenosu prostredníctvom jednotného kontaktného miesta sa zamedzí opakovaniu údajových prvkov, zabráni používaniu papierových formulárov na prenos informácií a upustí od požiadavky vlastnoručného podpisu.
                  
               
                     (8)
                  
                  
                     Únia nie je členom IMO ani zmluvnou stranou príslušných dohovorov a kódexov. Rada by preto mala vyjadrením pozície Únie poveriť členské štáty.
                  
               
                     (9)
                  
                  
                     Rozsah pôsobnosti tohto rozhodnutia by sa mal obmedziť na obsah navrhovaných zmien v miere, v akej tieto zmeny môžu ovplyvniť spoločné pravidlá Únie a patria do výlučnej právomoci Únie. Týmto rozhodnutím by nemalo byť dotknuté rozdelenie právomocí medzi Úniu a jej členské štáty,
                  
               PRIJALA TOTO ROZHODNUTIE:
         
            Článok 1
            Pozíciou, ktorá sa má v mene Únie prijať vo Výbore Medzinárodnej námornej organizácie pre námornú bezpečnosť počas svojho 105. zasadnutia, je podporiť prijatie zmien týchto rezolúcií o výkonnostných normách pre zariadenia používané v globálnom námornom núdzovom a bezpečnostnom systéme: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) a A.811(19).
         
         
            Článok 2
            Pozíciou, ktorá sa má v mene Únie prijať vo Výbore Medzinárodnej námornej organizácie pre uľahčenie medzinárodnej námornej dopravy počas svojho 46. zasadnutia, je podporiť prijatie zmien prílohy k Dohovoru o uľahčení medzinárodnej námornej dopravy.
         
         
            Článok 3
            
               1.   Pozície, ktoré sa majú v mene Únie prijať, stanovené v tomto rozhodnutí, sa vzťahujú na príslušné zmeny v rozsahu, v akom tieto zmeny patria do výlučnej právomoci Únie a môžu mať vplyv na spoločné pravidlá Únie. Tieto pozície vyjadria členské štáty, ktoré sú všetky členmi IMO, konajúc spoločne v záujme Únie.
            
            
               2.   Menšie zmeny pozícií uvedených v článkoch 1 a 2 sa môžu dohodnúť bez ďalšieho rozhodnutia Rady.
            
         
         
            Článok 4
            Členské štáty sa týmto poverujú, aby vyjadrili súhlas s tým, že budú v záujme Únie viazané zmenami uvedenými v článkoch 1 a 2 v rozsahu, v akom uvedené zmeny patria do výlučnej právomoci Únie.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Luxemburgu 12. apríla 2022
            
               
                  Za Radu
               
               
                  predseda
               
               C. BEAUNE
            
         
         
            (1)  Smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014, s. 146).
         
            (2)  Smernica Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES (Ú. v. EÚ L 283, 29.10.2010, s. 1).
         
            (3)  Nariadenie Európskeho parlamentu a Rady (EÚ) 2019/1239 z 20. júna 2019, ktorým sa zriaďuje európske prostredie jednotnej námornej platformy a ktorým sa zrušuje smernica 2010/65/EÚ (Ú. v. EÚ L 198, 25.7.2019, s. 64).